### Beslutningstema

Der træffes beslutning om godkendelse af budgetopfølgning pr. 31. august 2022 og bevillingsmæssige ændringer.

### Sagsfremstilling

Ifølge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Denne budgetopfølgning pr. 31. august skal sikre budgetoverholdelse af budget 2022 samt tid til at gennemføre eventuelle korrigerende tiltag, som kan sikre budgetoverholdelse for 2023.

Budgetopfølgningen indeholder generelle bemærkninger og konklusioner fra de specifikke budgetopfølgninger pr. 31. august 2022 til fagudvalgene.

![](data:image/png;base64...)

Samlet konklusion i forhold til korrigeret budget

Samlet forventes et mindreforbrug på 76,9 mio. kr. i forhold til det korrigerede budget, som sammensættes af udsving på såvel driftsudgifter som anlægsudgifter.

Under indtægter søges tillægsbevilling på 19,130 mio. kr., som fragår kassebeholdningen. Ændringen vedrører 2,4 mio. kr. under skatter, der vedrører afregning til overgangsordning fra gamle til nye ejendomsvurderinger. På udligning og generelle tilskud forventes mindreindtægt på 16,7 mio. kr., som stammer fra midtvejsreguleringen af tilskud.

De samlede driftsudgifter udviser en forbrugsprocent på 63,37 % efter årets første 8 måneder og dermed et stykke under det forventede forbrug efter 8 måneder på 66,67 %.

Ved budgetopfølgningen er der en forventning om et mindreforbrug i forhold til det korrigerede budget på 19,3 mio. kr., som sammensættes af et forventet mindreforbrug på serviceudgifter på 20,5 mio. kr., et forventet merforbrug på indkomstoverførsler på 3,9 mio. kr. og et forventet mindreforbrug uden for servicerammen på 2,8 mio. kr.

På serviceudgifter er de væsentligste mindreforbrug på erhverv (3,0 mio. kr.), administration (7,4 mio. kr.), pleje og omsorg (9,1 mio. kr.), fritid og idræt (3,7 mio. kr.), arbejdsmarkedsområdet (2,9 mio. kr.) og dagtilbud (3,0 mio. kr.)

Modsatrettet forventes et merforbrug på Befordring (1,6 mio. kr.) og Teknik & Plan (13,0 mio. kr.).

Samlet forventes et mindreforbrug på serviceudgifterne på 20,5 mio. kr.

På indkomstoverførsler forventes et samlet merforbrug på 3,9 mio. kr., som primært kan henføres til et forventet merforbrug på kontante ydelser på 7,9 mio. kr. og modsatrettet et mindreforbrug på 4 mio. kr. på driftsudgifter til aktivering.

Der er indarbejdet væsentlige bevillingsmæssige ændringer på samlet 46,793 mio. kr. som fragår områderne centrale puljer, indkomstoverførsler (2,156 mio. kr.), førtidspension, tabt arbejdsfortjeneste (16,200 mio. kr.) og kontante ydelser (28,437 mio. kr.).
Beløbene anvendes til finansiering af midtvejsreguleringen af statstilskud.

I forhold til udgifter udenfor servicerammen er forventningen et mindreforbrug på 2,8 mio. kr.

På anlægssiden ligger forbrugsprocenten ultimo april på 41,93 %, hvilket svarer til et forbrug på 66,1 mio. kr. Det korrigerede budget er 157,6 mio. kr.

På anlæg forventes et samlet mindreforbrug på 56,6 mio. kr., som hovedsageligt kan henføres til periodeforskydninger under Teknik & Miljø. Ved årets udgang vil uforbrugte midler på igangværende anlægsprojekter søgt overført til 2023.

Særlige forhold, der påvirker regnskabet og forventningerne hertil:

Året har været og er fortsat præget af kraftige prisstigninger – særligt på energi og byggematerialer – men efterhånden også en generel inflation. Dette påvirker kommunens varekøb generelt.

Med udgangspunkt i det stærkt stigende prisniveau har KL i juni 2022 udsendt korrigerede forventninger til de pris- og lønskøn, som lå til grund for budget 2022. Ændringer som følge af de nye pris- og lønskøn udgør 19,3 mio. kr., som er indarbejdet i det korrigerede budget. Tillægsbevilling hertil søges i forbindelse med denne budgetopfølgning.

I forbindelse med midtvejsreguleringen har kommunen modtaget 2,1 mio. kr. som kompensation for merudgifter ved tilstrømningen af ukrainske flygtninge. De afholdte udgifter udgør ved budgetopfølgningen 4,1 mio. kr.

Merudgifter som følge af covid-19 strækker sig også ind i 2022 og er ved budgetopfølgningen opgjort til ca. 5,2 mio. kr. Dette er mere end den kompensation på 3,9 mio. kr., som kommunen har modtaget som følge af årets økonomiaftale.

Samlet konklusion i forhold til servicerammen (oprindeligt budget)

Økonomiaftalen mellem regeringen og KL indeholder fortsat muligheder for sanktioner, såfremt landets kommuner under ét ikke holder sig inden for den aftalte serviceramme, der måles i forhold til det oprindelige budget.

Ved budgetopfølgningen udgør de afholdte serviceudgifter 1.212 mio. kr., hvilket svarer til 65,48 % af det oprindelige budget og 63,97 % af det korrigerede budget og dermed et pænt stykke under de forventede 66,67 %.

I forbindelse med reguleringen af pris- og lønskønnene for 2022 er der opgjort et justeret sigtepunkt for kommunens serviceramme på 1.872,7 mio. kr. (mod det oprindelige budget på 1.850,7 mio. kr.)

Ses der på det forventede regnskab for serviceudgifterne, så ligger det med 1.875,0 mio. kr. meget tæt på det korrigerede sigtepunkt, hvilket understøtter en forventning om, at kommunen kan bidrage med overholdelse af aftalerammen for serviceudgifter.

Det er forvaltningens samlede vurdering, at Tønder Kommune vil overholde servicedriftsrammen med et marginalt udsving i forhold til det korrigerede sigtemål for servicerammen.

### Økonomi

Samlet søges der ved budgetopfølgningen om tillægsbevilling på 27,648 mio. kr., som tilføres kassebeholdningen.

![](data:image/png;base64...)

### Direktionen indstiller,

|  |
| --- |
| at budgetopfølgning pr. 31. august 2022 for Tønder Kommune godkendes, |
| at der godkendes bevillingsmæssige ændringer i forbindelse med budgetopfølgningen på 27,648 mio. kr., som tilgår kassebeholdningen, og |
| at indstillingen videresendes til Kommunalbestyrelsen. |

Beslutning fra Økonomiudvalget, 13. oktober 2022, pkt. 5:

Indstillingen anbefales.

### Beslutning

Indstillingen godkendt.